 मुक्ख नीति मुद्दे उप्पर इन्ने मते फर्क गी दौनें पार्टिएं पासेआ दूर कीत्ते जाई सकै।  रिआसती दी गठबंधन सरकार दे दवै सैहयोगी अजें तक्कर इस काबल नेईं होई सके हैन जे ओह इक न्यूनतम सांझा कार्यक्रम पेश करी सकन, जेहड़ा के शासन दी रीड़ दी हड्डी दा कम्म करदा ऐ।  अजें तक्कर एह गल्ल बी साफ नेईं होई सकी ऐ जे मुक्ख मुद्दें उप्पर गठबंधन सरकार दी नीति केह होग?  अपने मंत्रिमंडल गी आखरी रूप देने च मुक्खमंत्री दी नाकामी दी बजाह कन्नै गै मजूदा सरकार नीति उप्पर कम्म करा करदी ऐ।  कोई बी इस गल्ला गी नेईं जानदा ऐ जे मुक्ख राननीतिक आर्थिक ते सरकारी मामलें कन्नै निब्बड़ने लेई मुक्खमंत्री ते उंदे सैहयोगिएं दे दमाकें च के चला करदा ऐ।  जेकर मुक्खमंत्री कोई फैसला नेईं लेई सका करदे हैन ते एहदे पिच्छे केई बजहा न।  सब्भने थमां पैहल्ला ते प्रमुक्ख कारन त्रौं बराबर ताकत आहले सत्ता दे केंद्रें दा ऐ।  इक बक्खी उनें अपने सैहयोगी पल कांग्रेस कन्नै रिआसती ते केंद्रीय दौनें स्तरें उप्पर विचार करना ऐ।  नोहाड़े परैंत पार्टी, जेहदी अगुआई उंदे बापू होर करा करदे न, उस्सी दिक्खना ऐ।  अपने मंत्रालय गी आखरी रूप दिंदे होई ते शासन लेर्ठ नीति ते कार्यक्रम तेआर करदे होई गै नेईं बलके सरकार दे रोजमर्रा दे कम्में लेई बी उमर गी उनें त्रौनें दा दबाव झेलना पौग।  ओह पैहल्ले बी कांग्रेस दा दबाव झेला करदे न पैहल्ले मंत्रिएं दी बराबरी गी लेईएं ते ओहदे परैंत उंदे उप्पर दवाब बना करदी ऐ जे दौं अजाद विधायकें गी बी मंत्रिमंडल च थाहर दित्ता जा ते इस गल्ला दे पूरे-पूरे असार न जे इस मामले च बी मुक्खमंत्री कांग्रेस गी बिना कोई सोआल कीत्ते दे उंदी गल्ल मन्नङन।  रिआसती मंत्रिमंडल गी आखरी रूप देने च होआ करदे चिरै दे पिच्छे मुक्ख बजाह सैहयोगी दलें दा आपसी मतभेद गै नेईं ऐ बलके दौनें दे बश्कार राजनीतिक लाह गी लेईऐ बी ऐ। 